Artūras Areima

Artūras Areima (g. 1982 m. lapkričio 23 d. Šiauliuose) – režisierius, dramaturgas, scenografas, dėstytojas, AAT / Artūro Areimos teatro įkūrėjas ir meno vadovas. Nuo 2017 m. yra įtrauktas į Europos teatro sąjungos „Naujosios teatro realybės“ prizo kandidatų sąrašą.

Biografija 
Gimė Šiauliuose.

2004-2010 m. metais studijavo Lietuvos muzikos akademijoje, kur jam dėstė Rimas Tuminas. Įgijo teatro režisieriaus bakalauro ir magistro diplomus. Dar 2008 m., tebestudijuojant teatro režisūrą Lietuvos muzikos ir teatro akademijoje, profesionalioje scenoje debiutavęs Artūras Areima jau pirmaisiais savo darbais „Kelionė į kambario vidų“ (pagal Michal Walczak), „Sugrįžimas į dykumą“ (Bernard-Marie Koltes), „Vyšnių sodas“ (Anton Chekhov) – apibrėžė heterodoksinį, intelektualiai maištingą santykį su lietuviško teatro tradicija.

Kūrybinė veikla 

Nuo 2008-ųjų iki 2015-ųjų metų dirbo režisieriumi Nacionaliniame Kauno dramos teatre.

2014-iais įkūrė nepriklausomą AAT|Artūro Areimos teatrą.

2016-iais apdovanotas specialiu „Jawbone“ prizu tarptautiniame Edinburgo „Fringe“ festivalyje, už vienas įsimintiniausių festivalio akimirkų (spektaklis „Po Ledu“ pagal Falk Richter).

Nuo 2013-ųjų iki 2016-ųjų metų dirbo dėstytoju-docentu VDU/Vytauto Didžiojo universitete vaidybos programoje.

2017-iais įtrauktas į Europos teatro sąjungos „Naujosios teatro realybės“ prizo kandidatų sąrašą.

2019-iais kartu su AAT|Artūro Areimos teatro direktore Inga Sanakojevaite įkūrė tarptautinį edukacinių renginių festivalį „Projekcija“.

Artūro Areimos teatras 
Areimos iniciatyva 2014 m. įkurtas AAT | Artūro Areimos teatras, siekiant pristatyti Lietuvoje alternatyvų, postdraminiam teatrui būdingą požiūrio tašką.

2019 m. Artūro Areimos teatras atvėrė naują erdvę Baltupiuose, Vilniuje, kur įrengė spektakliams bei kitiems viešiems renginiams pritaikytą salę. Naujai įkurtoje erdvėje per 3 metus įvyko jau daugiau nei 100 spektaklių ir 3 tarptautiniai, nemokamų edukacinių renginių ciklai „Projekcija“, eksperimentinės muzikos festivalis „technē“ bei šiuolaikinio cirko festivalis „Naujojo cirko stotelė“.

Kūrybos bruožai 
Jaunasis lietuvių režisierius Artūras Areima nuo pat pirmojo spektaklio kritikų buvo vadinamas „scenos chuliganu“. Areima debiutavo 2008 m. Vilniaus „Menų Spaustuvėje“ pristatydamas spektaklį pagal lenkų autoriaus Michalo Valčiako pjesę „Kelionė į kambario vidų“. Kritikai spektaklio pastatymą įvardijo kaip „įdomų“, nors ir „turintį eklektišką išraišką“. Jau pirmaisiais savarankiško darbo metais Areima sukūrė opoziciją lietuvių poetinio ir metaforinio teatro tradicijoms, siekdamas šiuolaikiškų ir kitokių pasaulinės klasikos interpretacijų. Jis režisavo šiuos spektaklius: „Laimingi“ pagal Friedricho Schillerio pjesę „Klasta ir meilė“ (Nacionalinis Kauno dramos teatras (NKDT), 2009), Bernardo Marie Kolteso „Sugrįžimą į dykumą“ (NKDT, 2009), Augusto Strindbergo „Freken Julija“ (Vilniaus mažasis teatras 2010), Henriko Ibseno „Šmėklos“ (NKDT, 2010), „Prakeiktieji“ pagal Eugene O’Neil „Gedulas tinka Elektrai“ (Oskaro Koršunovo teatras, 2010).

Radikalesnis Areimos kūrybos etapas prasideda maždaug 2012 m. m. Šiam laikotarpiui būdingas aktorių išvedimas iš komforto zonos ir žiūrovų provokacija. Režisieriaus tyrimo objektas yra šių laikų individualumas, kuriam būdingas nuolatinis nerimo jausmas, kritinis požiūris į istorinę atmintį ir politinius procesus. Be to, dominuoja ir socialinės problemos, nors per jas ir neatsispindi realizmas.

Gastrolės, festivaliai 
Šiuo metu Artūro Areimos teatro darbai pristatyti tarptautiniuose Lietuvos, Škotijos, Prancūzijos, Rusijos, Pietų Korėjos, Kinijos menų festivaliuose, taip pat ir Vokietijoje, Norvegijoje, Danijoje. 2022-iais rugsėjo 2-12 dienomis trupė spektaklį „Po Ledu“ pristatys šiuolaikiniame alternatyvaus teatro festivalyje „FIAT“, Juodkalnijoje.

Režisūriniai darbai 

Nuo 2008-ųjų metų režisierius Artūras Areima sukūrė apie 39 spektaklius, dalyvavo 18-oje tarptautinių festivalių Lietuvoje bei užsienyje. Žemiau pateikiamas jų sąrašas, skirtinguose Lietuvos teatruose :

 Nacionaliniame Kauno dramos teatre
 AAT|Artūro Areimos teatre
 Valstybiniame Šiaulių dramos teatre
 Valstybiniame Vilniaus Mažąjame teatre
 Juozo Miltinio dramos teatre

Apdovanojimai 
Režisierius yra pelnęs 14 apdovanojimų ir nominacijų. Žemiau pateikiamas jų sąrašas, pradedant naujausiomis nominacijomis ir apdovanojimais.

 2020 m. – Auksinio scenos kryžiaus, nominacija už geriausius vaizdo sprendimus
 2018 m. – apdovanojimas Geriausio Alytaus teatro festivalio COM•MOON•A spektaklio nominacijoje
 nuo 2017 m. - Europos teatro sąjungos „Naujosios teatro realybės“ prizo kandidatas
 2017 m. – apdovanojimas Geriausio festivalio spektaklio nominacijoje Alytaus teatro festivalyje COM•MEDIA
 2017 m. – Dalios Tamulevičiūtės lietuvių autorių scenos meno konkurso apdovanojimas spektakliui „Virimo temperatūra 5425“
 2016 m. – tarptautinis Edinburgh Festival Fringe, „Jawbone“ (liet. žandikaulio) apdovanojimas
 2016 m. – Auksinio scenos kryžiaus, nominacija: Spektaklio jaunimui „Mechaninė širdis“ kūrybinė grupė
 2015 m. – Kauno miesto profesionalaus teatro kūrėjo apdovanojimas: Kauno Fortūna už provokuojančią režisūrą
 2015 m. – Auksinio scenos kryžiaus, nominacija geriausio režisieriaus kategorijoje
 2014 m. – Kultūros ministerijos premija
 2014 m. – Kauno miesto profesionalaus teatro kūrėjo apdovanojimas: Fortūnos Jaunųjų kritikų nominacija: „Metų režisierius“.
 2014 m. – Auksinio scenos kryžiaus, nominacija geriausio režisieriaus kategorijoje
 2013 m. – Auksinio scenos kryžiaus, nominacija geriausio režisieriaus kategorijoje
 2013 m. – Aukščiausias Lietuvoje teatro apdovanojimas už novatoriškus ir originalius teatro sprendimus: Boriso Dauguviečio auskaras už naujų sceninės raiškos formų paieškas.

Išnašos 

Teatro režisieriai
Teatro pedagogai